I den seneste landsholdstrup, havde landstræner Åge Hareide udtaget fire spillere fra FCK, mens de øvrige Superliga-klubber var repræsentet ved to spillere.

Og det er måske ikke helt tilfældigt, hvis man spørger den danske angriber Martin Braithwaite, der til dagligt spiller for Toulouse i den franske Ligue 1.

Han mener nemlig, at det er nemmere at komme på landsholdet, hvis du trækker en FCK-trøje over hovedet i det daglige.

- Hvis du er dansker og spiller i den danske liga, og du bliver hypet og kommer ud til udlandet og flopper, fordi du ikke er god nok. Så kommer du tilbage til FCK, og du spiller, så starter du inde på landsholdet. Det er den letteste måde at komme ind på landsholdet. Sådan har jeg set, at det er, og jeg føler, at det er sørgeligt, siger Braithwaite ifølge Ekstra Bladet i programmet Sat Af på TV3 Sport.

Martin Braithwaite har spillet 15 landskampe for Danmark og lavet et enkelt mål. Det faldt allerede i Braithwaites anden kamp for Danmark.